《泊舟青县馆赋天外帆一篇》
明代·尹耕

天外帆，何翩翩，海鸥沙鹄同流连。晴空弄影水花乱，阴昼缚风地轴旋。

蜀缆吴樯几千里，上濑鸣滩自邻比。官网横被垂天云，私艇斜行贫市第。

官网私艇日来往，为问南风今几两？得时真不羡鸿毛，失势终需赖橹桨。

芦台小邑障江侧，作馆临江阚江色。月华渐上箫鼓停，帆集西皋森列戟。

我来待月升其堂，千旌宛在堂东墙。侵晓悠悠自来去，画图何减悬潇湘。

画图可羡亦可叹，世事人情几更换。岸头历历百丈夫，终岁无衣月无粲。

已牵军器重如山，更放冰鲜疾似弹。庙堂尽是舟楫才，谁向江干念荒旱？

作者简介：（1513—?）明蔚州卫人，字子莘。嘉靖十一年进士。性嗜酒，好谈兵。授知州，免官家居。痛恨边臣玩忽，武备废弛，作《塞语》十一篇，申明边防虏势之要害。严嵩见而才之。起知州，数月中迁兵部员外郎，出为河间知府，大修武备。旋擢河南兵备佥事，被劾下狱，戍辽左。有《朔野集》。